ไฟแนนเชียลไดเจสต์
คณะกรรมการบริษัท ผลิตไฟฟ้า (EGCO) มีมติจ่ายเงินปันผล ในอัตราหุ้นละ 2.75 บาท ให้ผู้ถือหุ้นที่มีชื่อในทะเบียนวันที่ 11 ก.ย. 2555
28 ส.ค. 2555

EGCO จ่ายเงินปันผลถึง 2.38%
คณะกรรมการบริษัท ผลิตไฟฟ้า (EGCO) มีมติจ่ายเงินปันผล ในอัตราหุ้นละ 2.75 บาท ให้ผู้ถือหุ้นที่มีชื่อในทะเบียนวันที่ 11 ก.ย. 2555 กำหนดจ่ายเงินวันที่ 21 ก.ย. 2555 คิดเป็นอัตราผลตอบแทนปันผล 2.38% เทียบกับราคาหุ้นปิดที่ 115.50 บาท 
ทั้งนี้ บริษัทจ่ายเงินปันผลสูงกว่ากลางปีก่อนที่หุ้นละ 2.50 บาท เนื่องจากในช่วง 6 เดือนแรกปีนี้ มีกำไรสุทธิถึง 7,963 ล้านบาท หรือหุ้นละ 15.13 บาท เพิ่มขึ้นมากกว่า 167% 
SOLAR คว้างานบางจากฯ อีก 619 ล้าน
บริษัท โซลาร์ตรอน (SOLAR) ชนะการประมูลสัญญาก่อสร้างโรงไฟฟ้าพลังงานแสงอาทิตย์แห่งที่ 4 ของกลุ่มบริษัท บางจากปิโตรเลียม (BCP) ขนาด 25 เมกะวัตต์ ที่ อ.บางปะหัน จ.พระนครศรีอยุธยา มูลค่าสัญญา 619.80 ล้านบาท (ไม่รวมภาษีมูลค่าเพิ่ม) คาดแล้วเสร็จในเดือน ม.ค. 2556 ทำให้บริษัทได้งานจากกลุ่มบริษัท บางจากปิโตรเลียม รวมทั้งสิ้น 4 โครงการ รวมเป็น 94 เมกะวัตต์ 
VTE กำไรทรุด 61% ปันผลไม่ถึง 1%
คณะกรรมการบริษัท วินเทจ วิศวกรรม (VTE) มีมติอนุมัติการจ่ายเงินปันผลประจำปี (ก.ค. 2554มิ.ย. 2555) ในอัตราหุ้นละ 0.02 บาทให้แก่ผู้ถือหุ้นที่มีชื่อในทะเบียนวันที่ 13 ก.ย. 2555 กำหนดจ่ายเงินในวันที่ 23 พ.ย. 2555 ทั้งเงินปันผลคิดเป็นอัตราผลตอบแทน 0.70% เทียบกับราคาหุ้นปิดที่ระดับ 2.82 บาท ลดลงจากวันก่อน 0.08 บาทหรือ 2.76% 
สำหรับผลงานประจำปี สิ้นสุดวันที่ 30 มิ.ย. 2555 บริษัทมีกำไรสุทธิเพียง 7.13 ล้านบาท หรือหุ้นละ 0.08 บาท กำไรสุทธิลดลงถึง 61.70% เกิดจากค่าใช้จ่ายในการขายและบริหารเพิ่มขึ้นจำนวน 14.83 ล้านบาท รวมถึงต้นทุนทางด้านการเงินเพิ่มขึ้น 4.74 ล้านบาท ทำให้อัตรากำไรขั้นต้นลดลงจากปีก่อน เพราะขาดแคลนแรงงานและมีการปรับค่าจ้างสูงขึ้น
ITD โล่งอก! ทริสยกเลิกเครดิตพินิจ
บริษัท ทริส เรทติ้ง ประกาศยกเลิก “เครดิตพินิจ” แนวโน้ม “ลบ” ที่ให้ไว้แก่อันดับเครดิตองค์กรและหุ้นกู้ของ บริษัท อิตาเลียนไทย ดีเวล๊อปเมนต์ (ITD) ตั้งแต่วันที่ 2 ก.ค. 2555 พร้อมทั้งประกาศคงอันดับเครดิตองค์กรและหุ้นกู้ของบริษัทที่ระดับ “BB+” ด้วยแนวโน้ม “ลบ” 
ทั้งนี้ บริษัทได้รับการผ่อนผันอัตราส่วนหนี้สินต่อส่วนของผู้ถือหุ้น2.5 เท่า จากผู้ถือหุ้นกู้เมื่อวันที่ 26 ก.ค. และ 6 ส.ค. สำหรับไตรมาส 2 และสิ้นปี 2555 แม้ได้รับการผ่อนผัน แต่ก็ยังมีความเป็นไปได้ที่บริษัทจะผิดเงื่อนไขและต้องขออนุมัติการผ่อนผันจากธนาคารอีก
แนวโน้มอันดับเครดิต “ลบ” สะท้อนถึงฐานะการเงินที่อ่อนแอของบริษัท เนื่องจากการเพิ่มขึ้นของภาระหนี้และสภาพคล่องที่ตึงตัว โดยไตรมาส 2 ปีนี้ บริษัทขาดทุนจำนวน 196 ล้านบาท